Pieksämäkeläinen Harri Lappi halusi olla entiselle työnantajalleen lojaali, eikä hakenut kokoaikaista TE-toimiston tarjoamaa työpaikkaa. Seurauksena oli kahdeksan viikon karenssi.

Työttömyysturvalain mukaan työttömän on haettava kokoaikaista työtä, jota TE-toimisto tarjoaa. OSSI AHOLA/AL

Harri Lappi kutsuu itseään sekatyöntekijäksi: viime vuodet hän on työskennellyt keväästä syksyyn maalausalan töissä ja talvikuukaudet laskettelukeskuksessa kokkina ja kassatarjoilijana.

Tuoreimman työsopimuksensa Lappi allekirjoitti tammikuun 20. päivä. Edellisiltä talvilta tutun laskettelukeskuksen kanssa tehty sopimus on osa-aikainen, sillä työn määrä on Lapin mukaan riippuvainen sääolosuhteista.

Ilo työpaikasta vaihtui ongelmiin, kun TE-toimisto lähetti Lapille työtarjouksen, joka oli päivätty 22. tammikuuta - siis kaksi päivää sen jälkeen, kun Lappi oli sopinut osa-aikatöistä laskettelukeskuksessa. TE-toimiston tarjoama työ olisi ollut kokoaikainen kokin työ 3 - 6 kuukauden ajaksi.

Lappi ei hakenut tarjottua työpaikkaa, sillä hän halusi omien sanojensa mukaan olla lojaali edellistalvien työnantajalle ja pitää jo tehdystä sopimuksesta kiinni. Lisäksi TE-toimiston tarjoama työ olisi ollut puolet pidemmän eli noin 70 kilometrin ajomatkan päässä kuin työ laskettelukeskuksessa.

Vaakakupissa painoi kolmantena seikkana se, että laskettelukeskuksessa työtunteja on kertynyt usein lähelle kokoaikaista työtä, vaikka sopimuspaperin mukaan tunteja voi kolmen viikon jaksoissa kertyä mitä tahansa nollan ja 111:n väliltä.

Epäreilu työttömyyslaki

Lappi kertoo ilmoittaneensa työpaikan hakematta jättämisestä TE-toimistoon, josta pyydettiin lisäselvityksiä.

Selvitysten lopputuloksena Lappi sai käsiinsä tällä viikolla käsiinsä päätöksen, jonka mukaan hänet määrätään kahdeksan viikon karenssiin. Hän ei siis saa tänä talvena soviteltua päivärahaa, jos työtunnit jäävät laskettelukeskuksessa alle 80 prosenttiin alan normaalista työajasta.

Lapin mielestä työttömyyslaki on epäreilu, sillä se ei ota huomioon kausiluontoisia töitä, joista voi kuitenkin kertyä lähes täydet tunnit.

- Eikä tämä ole maantieteellisestikään tasa-arvoista. Sevettijärvellä on varmasti vähemmän sopivia työpaikkoja tarjolla kuin Sipoossa.

Lappi muistuttaa, ettei TE-toimiston työtarjous tarkoita varmaa työpaikkaa, vaan nimenomaan työnhakua. Työnantajan käsissä on, työllistyykö työtön työnhakija tarjottuun paikkaan vai ei.

- Tässä olisi ensinnäkin pitänyt olla selvännäkijä, että olisin tiennyt tällaisen paikan tulevan tarjolle. Eikä sekään olisi ollut mikään papin aamen, olisin tullut valituksi.

- En ole itse kertaakaan työllistynyt työvoimatoimiston kautta, vaan omilla suhteilla, Lappi sanoo.

Hän kiittelee nykyistä työnantajaansa, joka tilanteesta kuultuaan oli luvannut mahdollisimman paljon työtunteja.

- Ei tässä onneksi ihan puille paljaille putoa, mutta harmittaa silti. Aina ei varmaan kannattaisi olla niin umpirehellinen kuin itse tässä asiassa olin, vaan olisi pitänyt sepittää ummet ja lammet työnhausta.

Kokopäivätyö etusijalla

TE-toimiston näkökulmasta tapaus on lähtökohtaisesti selkeä: työttömyyspäivärahaa saavan on oltava lain mukaan käytettävissä kokopäivätyöhön.

Käytännössä siis kun TE-toimisto tarjoaa kokoaikaista työtä, sitä tulee hakea, selvittää Etelä-Savon TE-toimiston johtaja Sirkka Rytkönen. Hän ei ota kantaa yksittäistapauksiin, vaan kommentoi asiaa yleisellä tasolla.

Jos työtön työnhakija on ehtinyt löytää osa-aikaista työtä muualta, Rytkönen neuvoo ottamaan viipymättä yhteyttä sekä molempiin työnantajiin että TE-toimistoon, jotta asia saadaan selvitettyä.

- Itsekseen ei kannata tehdä johtopäätöksiä, sillä taustalla on aika monimutkainen työttömyysturvalaki.

Asiaan liittyvä lainsäädäntö on ollut voimassa kauan aikaa eli se ei liity esimerkiksi paljon puhuttuun aktiivimalliin.

Rytkönen ymmärtää, että tilanne voi herättää hämmennystä ja ärtymystä.

- On hyvä, että ihmiset ottavat osa-aikatyötä vastaan, sillä kaikille aloille ei ole tarjolla kokoaikaisia työpaikkoja. Mutta silloin pitää muistaa huomioida, että jos saa työttömyyspäivärahaa, on velvollinen hakemaan kokoaikaisia työpaikkoja.